ROZHODNUTIE KOMISIE
zo 4. marca 2005,
ktorým sa menia a dopĺňajú rozhodnutia 93/52/EHS a 2003/467/ES, pokiaľ ide o vyhlásenie, že Slovinsko je bez výskytu brucelózy (B. melitensis) a enzootickej bovinnej leukózy a že Slovensko je bez výskytu bovinnej tuberkulózy a brucelózy
(oznámené pod číslom dokumentu K(2005) 483)
(Text s významom pre EHP)
(2005/179/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 64/432/EHS z 26. júna 1964 o zdravotných problémoch zvierat ovplyvňujúcich obchod s hovädzím dobytkom a ošípanými vo vnútri Spoločenstva (1), najmä na jej prílohu A, kapitolu I, časť 4, prílohu A, kapitolu II, časť 7 a prílohu D, kapitolu I, ods. E,
so zreteľom na smernicu Rady 91/68/EHS z 28. januára 1991 o veterinárnych podmienkach upravujúcich obchod s ovcami a kozami vo vnútri Spoločenstva (2), najmä na jej prílohu A, kapitolu 1, odsek II,
keďže:
(1)
V rozhodnutí Komisie 93/52/EHS z 21. decembra 1992, ktorým sa zaznamenáva dosiahnutie súladu niektorých členských štátov alebo oblastí s požiadavkami vzťahujúcimi sa na brucelózu (B. melitensis) a priznáva sa im štatút úradne uznaného členského štátu alebo oblasti bez výskytu tejto choroby (3), sa uvádza zoznam regiónov členských štátov, ktoré sú úradne uznané ako regióny bez výskytu brucelózy (B. melitensis) v súlade so smernicou 91/68/EHS.
(2)
V Slovinsku sa brucelóza u oviec a kôz povinne oznamuje už aspoň päť rokov a počas tohto obdobia sa ani jeden prípad tejto choroby úradne nepotvrdil. V tomto členskom štáte je už minimálne tri roky zakázané taktiež očkovanie proti tejto chorobe. Okrem toho sa Slovinsko zaviazalo splniť určité ďalšie podmienky stanovené smernicou 91/68/EHS, pokiaľ ide o náhodné kontroly, ktoré sa majú vykonať na základe uznania, že daný štát je bez výskytu brucelózy. Slovinsko by sa preto malo úradne uznať ako bez výskytu brucelózy (B. melitensis), pokiaľ ide o farmy s ovcami a kozami.
(3)
Smernica 64/432/EHS stanovuje, že je možné vyhlásiť, že členské štáty, alebo ich časti alebo regióny sú bez výskytu tuberkulózy, brucelózy a enzootickej bovinnej leukózy, pokiaľ ide o stáda hovädzieho dobytka podliehajúce splneniu určitých podmienok stanovených v tejto smernici.
(4)
Zoznam členských štátov, ktoré boli vyhlásené za štáty bez výskytu bovinnej tuberkulózy, bovinnej brucelózy a enzootickej bovinnej leukózy je uvedený v rozhodnutí Komisie 2003/467/ES z 23. júna 2003 ustanovujúcom úradný štatút stád hovädzieho dobytka bez výskytu tuberkulózy, brucelózy a enzootickej bovinnej leukózy v určitých členských štátoch a regiónoch členských štátov (4).
(5)
Na základe hodnotenia dokumentácie uskutočnenom Komisiou, ktorú predložilo Slovinsko ako dôkaz splnenia príslušných podmienok ustanovených v smernici 64/432/EHS, pokiaľ ide o neprítomnosť enzootickej bovinnej leukózy, by mal byť celý členský štát úradne vyhlásený za oblasť bez výskytu enzootickej bovinnej leukózy.
(6)
Na základe hodnotenia dokumentácie uskutočneného Komisiou, ktorú predložilo Slovensko ako dôkaz splnenia príslušných podmienok ustanovených v smernici 64/432/EHS, pokiaľ ide o neprítomnosť bovinnej tuberkulózy, by mal byť celý členský štát úradne vyhlásený za oblasť bez výskytu bovinnej tuberkulózy.
(7)
Rozhodnutia 93/52/EHS a 2003/467/ES by sa preto mali zodpovedajúcim spôsobom zmeniť a doplniť.
(8)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 93/52/EHS sa mení a dopĺňa v súlade s prílohou I k tomuto rozhodnutiu.
Článok 2
Prílohy I, II a III k rozhodnutiu 2003/467/ES sa menia a dopĺňajú v súlade s prílohou II k tomuto rozhodnutiu.
Článok 3
Toto rozhodnutie je určené členským štátom.
V Bruseli 4. marca 2005